Εθνικός Οργανισμός Πιστοποίησης Προσόντων και Επαγγελματικού Προσανατολισμού

Ο Εθνικός Οργανισμός Πιστοποίησης Προσόντων και Επαγγελματικού Προσανατολισμού (Ε.Ο.Π.Π.Ε.Π.) είναι επιτελικός φορέας διοίκησης του Εθνικού Δικτύου Διά Βίου Μάθησης και Νομικό Πρόσωπο Ιδιωτικού Δικαίου, εποπτευόμενο από τον Υπουργό Παιδείας και Θρησκευμάτων, με έδρα την Αθήνα.

Αποτελεί τον διάδοχο φορέα της συγχώνευσης του Εθνικού Οργανισμού Πιστοποίησης Προσόντων (Ε.Ο.Π.Π.), του Εθνικού Κέντρου Πιστοποίησης Δομών Διά Βίου Μάθησης (Ε.Κ.Ε.Π.Ι.Σ.) και του Εθνικού Κέντρου Επαγγελματικού Προσανατολισμού (Ε.Κ.Ε.Π.).

 Σκοπός 
Ο σκοπός του Ε.Ο.Π.Π.Ε.Π. είναι η εφαρμογή του εθνικού συστήματος πιστοποίησης της μη τυπικής εκπαίδευσης (επαγγελματικής κατάρτισης και εκπαίδευσης ενηλίκων), καθώς και η αδειοδότηση των φορέων ιδιωτικής εκπαίδευσης και των δομών της.

 Αρμοδιότητες 
Οι αρμοδιότητες του Ε.Ο.Π.Π.Ε.Π. περιλαμβάνουν:
Την πιστοποίηση γνώσεων, δεξιοτήτων και ικανοτήτων που αποκτώνται μέσω μη τυπικής και άτυπης μαθησιακής διαδρομής.
Τη συμβουλευτική υποστήριξη σε υπηρεσίες και εργαλεία διά βίου ανάπτυξης σταδιοδρομίας και σχολικού επαγγελματικού προσανατολισμού.

Επιπλέον, ο οργανισμός είναι αρμόδιος για:
Αδειοδότηση ιδιωτικών φορέων παροχής εκπαίδευσης και κατάρτισης, όπως φροντιστήρια και Κέντρα Ξένων Γλωσσών, καθώς και για τη διατύπωση γνώμης προς τον Υπουργό Παιδείας και Θρησκευμάτων σχετικά με τις κτιριολογικές προϋποθέσεις του νόμου 4093/2012 για τα ιδιωτικά σχολεία πρωτοβάθμιας και δευτεροβάθμιας εκπαίδευσης (συμπεριλαμβανομένων νηπιαγωγείων δυναμικότητας έως 60 νηπίων), τα Κολλέγια, τα Ιδιωτικά ΙΕΚ, καθώς και τα Κέντρα Διά Βίου Μάθησης επιπέδου 1 και 2.
Πιστοποίηση επαγγελματικών περιγραμμάτων.
Πιστοποίηση προγραμμάτων (σύμφωνα με γενικές προδιαγραφές).

Από την 1η Ιουλίου 2021, σύμφωνα με νόμο που ψηφίστηκε τον Δεκέμβριο του 2020 για την επαγγελματική εκπαίδευση, η αρμοδιότητα για τη διαδικασία χορήγησης αδειών διδασκαλίας σε φροντιστήρια και κέντρα ξένων γλωσσών, καθώς και η αναγγελία έναρξης άσκησης επαγγέλματος διδασκαλίας και οι επικαιροποιήσεις στοιχείων εκπαιδευτικών, μεταφέρθηκε στις κατά τόπους Δευτεροβάθμιες Διευθύνσεις Εκπαίδευσης.

 Εξωτερικοί σύνδεσμοι 
Επίσημος ιστότοπος ΕΟΠΠΕΠ

 Παραπομπές 

Κατηγορία:Εκπαίδευση στην Ελλάδα
Κατηγορία:Δημόσιες υπηρεσίες της Ελλάδας
Κατηγορία:Επαγγελματική εκπαίδευση και κατάρτιση στην Ελλάδα